ജില്ലാ വികസന സമിതി യോഗം ചേര്ന്നു: ഇടുക്കി പാക്കേജിനു മുന്ഗണന ഇടുക്കി: ജില്ലയില് വിവിധ പദ്ധതികള് നടപ്പിലാക്കുന്നതിന്റെ പുരോഗതി വിലയിരുത്തുന്നതിനുള്ള ജില്ലാ വികസന സമിതി യോഗം ചേര്ന്നു. ജില്ലാ കളക്ടര് ഷീബാ ജോര്ജ് അധ്യക്ഷത വഹിച്ചു. മന്ത്രി റോഷി അഗസ്റ്റിന്, ഡീന് കുര്യാക്കോസ് എംപി, എംഎല്എമാരായ പി.ജെ. ജോസഫ്, വാഴൂര് സോമന്, എ.രാജ, ജില്ലാ പഞ്ചായത്ത് പ്രസിഡന്റ് ജിജി കെ. ഫിലിപ്പ്, വൈസ്പ്രസിഡന്റ് ഉഷാകുമാരി, ജില്ലാ വികസന സമിതി കമ്മീഷണര് അര്ജുന് പാണ്ഡ്യന്, ജില്ലാ പ്ലാനിംഗ് ഓഫീസര് ഡോ. സാബു വര്ഗീസ് എന്നിവര് പങ്കെടുത്തു. കാലവര്ഷവും ഇടുക്കി പാക്കേജുമായി ബന്ധപ്പെട്ട് സ്വീകരിക്കേണ്ടതും കോവിഡ് നടപടികളും യോഗത്തില് ചര്ച്ചചെയ്തു. മുല്ലപ്പെരിയാറില് ജലനിരപ്പ് 136 അടി പിന്നിട്ടെങ്കിലും മഴ കുറയുന്ന സാഹചര്യത്തില് ആശങ്കപ്പെടേണ്ടതില്ലെന്നു യോഗം വിലയിരുത്തി. അടിയന്തര സാഹചര്യമുണ്ടായാല് സ്വീകരിക്കേണ്ട എല്ലാ നടപടികളും ഒരുക്കിയതായി മന്ത്രി റോഷി അഗസ്റ്റിന് പറഞ്ഞു. ആളുകളെ മാറ്റിപ്പാര്പ്പിക്കേണ്ട സാഹചര്യമുണ്ടായാല് അതിനുള്ള എല്ലാ തയാറെടുപ്പുകളും പൂര്ത്തിയായിട്ടുണ്ട്. ഡാമുകളുടെ ജലനിരപ്പിന്റെ കാര്യത്തില് കര്ശന ജാഗ്രത പുലര്ത്തണമെന്നും വിവരങ്ങള് യഥാസമയം പൊതുജനങ്ങളെ അറിയിക്കണമെന്നും മന്ത്രി നിര്ദേശം നല്കി. കോവിഡ് സ്ഥിതി ആശങ്കാജനകമല്ലെങ്കിലും ചില പഞ്ചായത്തുകളില് സി, ഡി കാറ്റഗറി നിലനില്ക്കുകയാണ്. ഇവിടെ സ്പെഷല് ടീമിനെ നിയോഗിക്കും. നിലവില് ഏഴ് മൊബൈല് ടെസ്റ്റിംഗ് യൂണിറ്റുണ്ട്. ഇവയുടെ പ്രയോജനം ഈ പഞ്ചായത്തുകളില് ലഭ്യമാക്കി മാസ് പരിശോധന നടത്തും. കാലവര്ഷ സാഹചര്യത്തില് അപകട നിലയിലുള്ള മരങ്ങള് ഇനിയും ഉണ്ടെങ്കില് അവ മുറിച്ചുമാറ്റാന് നടപടി സ്വീകരിക്കും. കാറ്റില് വലിയ നഷ്ടം സംഭവിച്ച കോടിക്കുളം പഞ്ചായത്തിനായി പ്രത്യേക പാക്കേജ് പരിഗണനയിലാണെന്ന് മന്ത്രി പറഞ്ഞു. വിദ്യാതരംഗിണി പദ്ധതിയനുസരിച്ച് കുട്ടികള്ക്ക് മൊബൈല് ഫോണ് വാങ്ങുന്നതിന് വായ്പാകുടിശിക വിഷയമാക്കരുതെന്ന് സഹകരണ ബാങ്കുകള്ക്ക് യോഗം നിര്ദേശം നല്കി. ഇടുക്കി പാക്കേജ് നടപ്പിലാക്കുന്നതിനുള്ള നടപടിക്രമങ്ങളുടെ ഭാഗമായി ബന്ധപ്പെട്ട വകുപ്പുകള് 15നകം ജില്ലാ കളക്ടര്ക്ക് റിപ്പോര്ട്ട് നല്കണമെന്ന് മന്ത്രി നിര്ദേശിച്ചു. കുളമാവ് ഡാമില് മീന് പിടിക്കാന്പോയി അപകടത്തില് മരിച്ചവരുടെ കുടുംബങ്ങള്ക്കുള്ള നഷ്ടപരിഹാരത്തിന്റെ കാര്യത്തില് ഉടന് തീരുമാനമുണ്ടാകും. ജില്ലയുടെ പല മേഖലകളിലും കാട്ടാന ഉള്പ്പെടെ വന്യമൃഗങ്ങളുടെ ശല്യം വര്ധിച്ചുവരുന്നതായി ഡീന് കുര്യാക്കോസ് എംപി പറഞ്ഞു. സോളാര് ഹാംഗിംഗ് വേലികള് സ്ഥാപിക്കുന്നതിനെപ്പറ്റി ആലോചിക്കണമെന്ന് വനംവകുപ്പിന് യോഗം നിര്ദേശം നല്കി.